Ego Ancellus, decanus et terrarius Eduensis, notum facimus universis presentes litteras inspecturis, quod Renaudus prepositus d’Igornay, et Florentia, uxor ejus, in presentia nostra constituti, laude et assensu Willermi Boel, Petri et Symonis, filiorum defuncti primi mariti ipsius Florentie, et Galteri et Petri filiorum predicti Renaudi, prepositi, et Florentie, uxoris sue supradicte, et eciam laude et assensu Willermi Aurifabri, presbiteri, et Galteri, fratrum, et Jaquelini Aurifabri, eorumdem cognati, vendiderunt et precise quitaverunt operatorium suum, situm ante portam ecclesie beati Lazari, domino Galtero de Sancto Symphoriano, canonico Eduensi, pro vigenti tribus libris Divionensium jam solutis. Quam vero venditionem et eciam quitationem dictus Renaudus, prepositus, et Florentia, uxor ejus, quilibet fide prestita, dicto Galtero contra omnes tenentur efficaciter garantire. In cujus rei testimonium, ad preces et instanciam dictorum Renaudi prepositi et uxoris ejus, presentibus litteris sigillum nostrum duximus apponendum. Actum anno gratie Mº CCº XXXº tertio, mense aprili.